คาดสินเชื่อแบงก์ปีนี้โต6%
ทหารไทยวิเคราะห์4ปัจจัยหนุน แต่ต้องระวังเอ็นพีแอลแตะจุดสูงสุดกลางปีนี้
25 ก.พ. 2560

ทหารไทยวิเคราะห์4ปัจจัยหนุน แต่ต้องระวังเอ็นพีแอลแตะจุดสูงสุดกลางปีนี้
โพสต์ทูเดย์ - ทหารไทยคาดสินเชื่อทั้งระบบปีนี้โตได้ 6% หลังจากชะลอตัว 5 ปีติดกัน ชี้เอ็นพีแอลสูงสุดกลางปี
ศูนย์วิเคราะห์เศรษฐกิจ ทีเอ็มบี ธนาคารไทย คาดว่า ปี 2560 สินเชื่อทั้งระบบของธนาคารพาณิชย์ จะกลับมาเติบโตในระดับสูงถึง 6.3% ได้อีกครั้ง หลังจากที่ชะลอตัวมา 5 ปีติดต่อกัน โดยสินเชื่อภาคธุรกิจเติบโต 6% และสินเชื่อรายย่อยจะกลับมาเติบโต 7.1%
ทั้งนี้ สินเชื่อระบบธนาคารพาณิชย์ปี 2559 เติบโตเพียง 2% ต่ำกว่า 3% ที่คาดไว้ โดยสัดส่วนสินเชื่อที่ไม่ก่อให้เกิดรายได้ หรือเอ็นพีแอลยังปรับตัวสูงขึ้นไปที่ 2.83% ของสินเชื่อรวม คิดเป็นมูลค่า 3.9 แสนล้านบาท ซึ่งปรับเพิ่มขึ้นต่อเนื่องตั้งแต่ปี 2556 แม้ว่าอัตราดอกเบี้ยนโยบายของธนาคารแห่งประเทศไทยยังอยู่ในระดับต่ำ 1.50% รวมทั้งปีที่ผ่านมา ธนาคารพาณิชย์ลดอัตราดอกเบี้ยเงินกู้ลงอีก 0.25% เพื่อแบ่งเบาภาระลูกค้าในภาวะเศรษฐกิจชะลอตัว ก็ไม่อาจกระตุ้นสินเชื่อเติบโตได้อย่างมีนัยสำคัญ
ศูนย์วิเคราะห์ฯ ระบุว่า สาเหตุที่สินเชื่อธนาคารพาณิชย์จะกลับมาเติบโตได้ 6.3% มาจาก 4 ปัจจัย โดยปัจจัยแรก คือการลงทุนโครงสร้างพื้นฐานภาครัฐ ที่จะเริ่มเห็นผลชัดเจนในไตรมาส 2 ปีนี้ จะส่งผลดีต่ออุตสาหกรรมในห่วงโซ่อุปทาน เช่น อุตสาหกรรมการผลิต รวมถึงอสังหาริมทรัพย์ ที่คิดเป็นสัดส่วน 50% ของสินเชื่อธุรกิจทั้งหมด
ปัจจัยต่อมา คือจำนวนนักท่องเที่ยวต่างชาติที่จะเพิ่มขึ้น 7% มีจำนวน 35 ล้านคน ส่งผลดีให้กับอุตสาหกรรมบริการและค้าปลีก ซึ่งจะได้รับการจับจ่ายใช้สอยที่เพิ่มขึ้น ปัจจัยที่สาม คือกำลังซื้อของผู้บริโภค โดยเฉพาะแถบภูมิภาคที่รายได้เริ่มจะกลับมาจากการปรับตัวดีขึ้นของราคาสินค้าเกษตร
ปัจจัยสุดท้าย คือ อัตราดอกเบี้ยพันธบัตรที่เริ่มปรับสูงขึ้นจากการที่ธนาคารกลางสหรัฐเริ่มปรับอัตราดอกเบี้ยขึ้น ส่งผลให้ต้นทุนการระดมทุนในตลาดตราสารหนี้ปรับเพิ่มขึ้น ธุรกิจขนาดใหญ่เริ่มกลับเข้ามาใช้สินเชื่อในการดำเนินธุรกิจอีกครั้ง หลังจากในปีที่แล้ว ธุรกิจประเภทโทรคมนาคมและอสังหาริมทรัพย์หันไประดมทุนผ่านตลาดตราสารหนี้และตราสารทุนจนสินเชื่อธุรกิจขนาดใหญ่ไม่เติบโต
อย่างไรก็ตาม แม้สินเชื่อจะกลับมาเติบโตได้ดี แต่ยังต้องเฝ้าระวังคุณภาพสินเชื่อ โดยเอ็นพีแอลยังคงปรับตัวสูงขึ้น ซึ่งเป็นผลจากเศรษฐกิจที่ชะลอตัวตั้งแต่ปี 2557 และ 2558 ที่เศรษฐกิจขยายตัวได้เพียง 0.7% และ 2.8% ตามลำดับ โดยศูนย์วิเคราะห์ฯ พบว่า หลังจากวัฏจักรเศรษฐกิจถึงจุดต่ำสุดแล้ว เอ็นพีแอลจะใช้เวลา 18 เดือนจึงจะถึงจุดสูงสุด หรือประมาณไตรมาส 2 ของปีนี้ ที่ 3% มูลค่ากว่า 4.2 แสนล้านบาท จากนั้นจะทยอยปรับตัวดีขึ้นจนลงมาที่ 2.7% ในช่วงสิ้นปี